**Govor ministra kulture Aleksandra Bogdanovića na otvaranju izložbe “Pobuna mornara u Boki Kotorskoj 1918-2018”**

Čast mi je što sam danas sa vama, ovdje u Kotoru, gdje smo okupljeni u znak sjećanja na one koji su svojim djelom postali trajan dio svijetlog životopisa o slobodi Boke. Pobuna  mornara, čiju stogodišnjicu obilježavamo i ovom izložbom, kao znamenit biljeg naše prošlosti, sa današnje tačke gledišta jeste neraskidiva nit onoga što možemo nazvati kanonom naše slobodarske tradicije, što počiva na brojnim primjerima hrabrosti, patriotizma i otpora.

Zbog toga, ovom prilikom želim da odam posebno priznanje onima koji su, bez obzira na nerijetko problematične istorijske okolnosti, uspjeli da sačuvaju *Bokeljsku mornaricu* i sjećanje na *Pobunu mornara,* a naročito na njene strijeljanje vođe - Františeka Raša, Antona Grabara, Jerka Šišgorića i Mata Brničevića.

Nažalost, oni nijesu bili jedine žrtve duge, ali i nemirne istorije ovog zaliva. Njegovi muzeji, arhivi i biblioteke, brojnim eksponatima i obimnom građom svjedoče o nemalim izazovima pomorskog načina života. Oni nam govore o burnim epohama Boke Kotorske i Crne Gore, a nude i čitav registar herojskih odgovora na ta istorijska iskušenja.

Poznato nam je da i najstamenija dostignuća materijalne kulture podliježu zubu vremena i da destruktivne istorijske etape mogu dovesti do njihovog uništenja. No, isto tako, znamo da se u duhovnim slojevima ljudske egzistencije čuvaju događaji koji, kao svijetli primjeri čovjekovog slobodarstva i požrtvovanja, postaju svojevrsni putokazi potomstvu u mračnim epohama. Upravo se u jednu takvu slobodarsku luču izdigao događaj pobune mornara u Boki Kotorskoj. Pored toga što su nam mornari te 1918. godine pokazali kako sloboda ima visoku cijenu, oni su ostavili i jedan uzoriti model ljudskog dostojanstva, poručujući da ljudska egzistencija bez slobode nije ono što se u našoj tradiciji doživljava kao život vrijedan življenja. Taj slobodarski kontinuitet ovom je pobunom dobio još jednu upečatljivu potvrdu herojske istorije našeg primorja i brda, kao što je bio i inspiracija visokim dometima naših težnji za slobodom u oba svjetska rata.

Još jednom treba naglasiti da postoji dosta istorijskih podataka i dokaza o Pobuni mornara i njihovom stradanju, o mjestu i ulozi ovog događaja u Prvom svjetskom ratu i kasnije u svim borbama za slobodu i domovinu. Zato sam siguran da će vrijedni naučni i stručni pregaoci, koji se bave ovom tematikom, istraživati i objavljivati rezultate svoga rada i dalje. To nije samo puka briga o faktografiji, već predstavlja i bitan proces njene ugradnje u naše duhovne i identitetske temelje. Moramo znati da će ti temelji biti trajni samo ako čuvamo sjećanja, kako ona iz svog najužeg okruženja tako i ona sa cijelog prostora Crne Gore, prostora suživota kulturnih, etničkih i konfesionalnih različitosti.

Danas je pred nama izložba koju su priredili Pomorski muzej Crne Gore i Istorijski arhiv, kao još jedno svjedočanstvo o važnom istorijskom događaju. Takođe, vidjećemo i prezentaciju sprovedenih mjera na zaštiti i očuvanju Spomen-parka strijeljanim mornarima 1918., u Škaljarima, za šta je zaslužan Centar za konzervaciju i arheologiju Crne Gore. Izložbom i obnovom navedenog spomen-obilježja se trajno čuva memorija na istorijski događaj i istaknute ličnosti, odaje počast borcima za slobodu i njeguju ljudski ideali.

Stoga, koristim priliku da čestitam svima na uspješnom poslu u zaštiti i očuvanju naših duhovnih vrijednosti, svijetlih primjera slobode i patriotizma, kulturne raznolikosti i njenog viševjekovnog sklada.

Uz podsjećanje na posljednje riječi Františeka Raša: „Vi pucate u pravdu, živjela sloboda“, proglašavam izložbu otvorenom.